Margaret Drabble
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1900-tallet
Margaret Drabble er en britisk forfatter, en forgrunnsskikkelse i moderne romanlitteratur. Hun er særlig opptatt av kvinnens kamp for å realisere sine muligheter, en kamp som ofte kan synes håpløs, som i The Garrick Year (1964), The Millstone (1965), Jerusalem the Golden (1967) og The Needle's Eye (1972). Men hennes kvinner kan også finne frelse i kjærligheten, som i The Waterfall (1969).
I The Realms of Gold (1975) og The Middle Ground (1980) skildrer hun vellykkede yrkeskvinner – en arkeolog og en journalist – som kommer i et kritisk spenningsforhold til den virkeligheten de lever i, og både her og særlig i The Ice Age (1977) tegner hun et desillusjonert bilde av 1970-årenes England. Miljøskildringen hennes er tett og realistisk. The Radiant Way (1987), A Natural Curiosity (1989) og The Gates of Ivory (1991) er en trilogi med bakgrunn i engelske samfunnsforhold i 1980-årene. The Witch of Exmoor kom i 1996, og The Seven Sisters i 2002.Drabble har også skrevet kritiske studier, blant annet Wordsworth (1966) og Arnold Bennett (1974), og en bok om det britiske landskap i litteraturen, A Writer's Britain (1979). Hun har redigert sjette utgave av Oxford Companion to English Literature (2000). Flere av bøkene hennes er oversatt til norsk. Les mer i Store norske leksikon Storbritannias litteratur roman Litteratur Sadler, Lynn Veach: Margaret Drabble, 1986, isbn 0-8057-6926-9, Finn boken